Hollywood: Chris Pratt word weer pa; Kourtney en Travis hou derde troueKatherine Schwarzenegger en Chris Pratt daag op by die première van ‘Avengers: Endgame’ by die Los Angeles Convention Center. (Foto: Jordan Strauss, AP) Maroela Media bied jou ’n opsomming van die week se jongste internasionale vermaaknuus. Die Guardians of the Galaxy-akteur, Chris Pratt, het Saterdag 21 Mei ’n tweede dogter saam met sy vrou, Katherine Schwarzenegger, verwelkom. Dié nuus is deur Pratt en Schwarzenegger op hul onderskeidelike Instagram-bladsye gedeel. “Ons is so opgewonde om die geboorte van ons tweede dogtertjie, Christina Schwarzenegger Pratt, aan te kondig. Ons voel meer as geseënd en dankbaar,” het die plasings gelui. Pratt en Schwarzenegger het in Januarie 2019 verloof geraak en is in Junie daardie jaar getroud. Die egpaar het reeds ’n dogter, Lyla, wat byna twee jaar oud is en Pratt het ’n negejarige seuntjie, Jack, uit sy vorige huwelik met die aktrise, Anna Faris. Pratt sal van 9 Junie vanjaar in die opvolgrolprent, Jurassic World Dominion, te sien wees. Die gewilde sketskomedie-program, Saturday Night Live, is onder meer Pete Davidson en Kate McKinnon kwyt. Ná agt seisoene kom die pad wat Davidson saam met die program gestap het tot ’n einde. Davidson het as 20-jarige in 2014 deel geword van Saturday Night Live, en het sedertdien immergewild wêreldwyd geword. Dié komediant en die glanspersoonlikheid, Kim Kardashian, is sedert Oktober 2021 ’n paartjie. Davidson en die bekende sangeres, Ariana Grande, was in 2018 ’n paartjie en was vyf maande lank verloof voordat hulle die verhouding daardie selfde jaar beëindig het. Kim Kardashian en Pete Davidson. (Foto: Dimitrios Kambouris/ Getty Images vir AFP) Kate McKinnon, Aidy Bryant en Kyle Mooney het die program óók vaarwel toegeroep en sal tydens die afsluitingsepisode van Saturday Night Live se 47ste seisoen die laaste keer op die program te sien wees. Die aktrise Natash Lyonne (Russian Doll) sal haar lyf aanbieder hou vir die einste episode. Stranger Things-aanhangers kan hul vere begin regskud vir die vierde seisoen van dié reeks. Die rolverdeling van ‘Stranger Things’ tydens die première van die vierde seisoen in Brooklyn op 14 Mei vanjaar. (Foto: Angela Weiss/AFP) Die eerste stel episodes van dié seisoen is op Vrydag 27 Mei vanjaar op die stromingsdiens Netflix beskikbaar gestel en die tweede stel van vyf episodes sal op 1 Julie deur kykers geniet kan word. Times het die nuwe seisoen as ’n “briljante, donker draai van ’n gruwel soos g’n ander nie” beskryf. Winona Ryder, Finn Wolfhard en Millie Bobby Brown vorm deel van die reeks se rolverdeling. BBC Culture se resensent, Amy Charles, meen dat dit die moeite werd was om vir die nuwe seisoen te wag. “Dit was ’n prettige dog vreesaanjaende avontuur.” Die egpaar Kourtney Kardashian Barker en Travis Barker het vir ’n derde keer tydens ’n glansgeleentheid in Italië trou aan mekaar beloof. Kourtney Kardashian Barker en Travis Barker tydens hul derde troue. (Foto: Kourtney Kardashian Barker/Instagram) Dié troue het tydens ’n romantiese seremonie by Dolce & Gabbana se L’Ulivetta-villa plaasgevind. Die onthaal is by die Castello Brown-kasteel gehou. Die gaste van die geleentheid sluit Kim Kardashian, Khloe Kardashian, Kylie, Kendall en Kris Jenner in. Megan Fox en haar verloofde, Machine Gun Kelly, was ook teenwoordig. Die 43-jarige werklikheidster het vroeg in April vanjaar vir die eerste keer tydens ’n seremonie in Las Vegas met die 46-jarige Barker getrou, hoewel daar nie genoegsame dokumente was om die huwelik te bevestig nie. Maroela Media het verlede week berig dat die paar op Sondag 15 Mei in die hof in Calabasas getroud is. Ryan Gosling en Chris Evans is eersdaags in Netflix se aksiebelaaide The Gray Man te sien. Die lokprent van dié rolprent is pas bekendgestel en beloof om kykers op hul tone te hou. Die fliek se regie is deur Avengers: Endgame se regisseurspaar, Anthony en Joe Russo, behartig. Mark Greaney se boek, The Gray Man, was die inspirasie vir die fliek. Regé-Jean Page van Bridgerton-faam sal ook in die rolprent te sien wees. Kyk die lokprent van The Gray Man hier: Bronne: The Hollywood Reporter, BBC